Yesu Tsɔɔ Bɔ ni Abaa He Shi yɛ Enaagbee Hehoo lɛ Nɔ | Yesu Wala Shihilɛ\nMATEO 26:20 MARKO 14:17 LUKA 22:14-18 YOHANE 13:1-17\nYESU KƐ EBƆFOI LƐ YE ENAAGBEE HEHOO\nEFƆ BƆFOI LƐ ANAJI AHE NI EKƐTSƆƆ AMƐ NII\nPetro kɛ Yohane eyashɛ Yerusalem momo koni amɛyasaa Hehoo lɛ amɛto yɛ Yesu tsumɔ lɛ naa. Sɛɛ mli lɛ, Yesu kɛ ebɔfoi nyɔŋma lɛ yi gbɛ akɛ amɛmiiya jɛmɛ. Yesu kɛ ebɔfoi krokomɛi lɛ bɔi Oliv Gɔŋ lɛ kpelekemɔ be ni shɛ shwane ni hulu lɛ nyɔɔ shi yɛ anai lɛ. Enɛ ji naagbee be ni Yesu jɛ Oliv Gɔŋ lɛ nɔ ena Yerusalem shwane mli. Ejɛŋ Gɔŋ nɛɛ nɔ enaŋ maŋ lɛ dɔŋŋ kɛyashi abaatee lɛ shi.\nEtsɛɛɛ ni Yesu kɛ ebɔfoi lɛ yashɛ Yerusalem ni amɛtee he ni amɛbaayaye Hehoo lɛ yɛ lɛ. Amɛkwɔ atrakpoi lɛ kɛtee ŋwɛi asa lɛ nɔ. Be ni amɛshɛ jɛmɛ lɛ, amɛna akɛ asaa nɔ fɛɛ nɔ ato kɛhã Hehoo lɛ yeli. Akɛni Yesu ekwɛ be nɛɛ gbɛ waa hewɔ lɛ ewie akɛ: “Mishwe waa akɛ mikɛ nyɛ baaye Hehoo nɛɛ dani mana nɔ lɛ.”​—Luka 22:15.\nBe ni ato Hehoo lɛ shishi lɛ, akɛ wein ni akɛwo kpuji amli hãaa mɛi ni ebabua amɛhe naa lɛ ekomekomei, shi sɛɛ mli lɛ akɛ nifeemɔ nɛɛ bafata he. Be ni Yesu nine shɛ kpuji lɛ ateŋ ekome nɔ lɛ, eda shi ni ekɛɛ akɛ: “Nyɛhea enɛ ni nyɛkɛhãa mɔ fɛɛ mɔ ni yɔɔ nyɛteŋ lɛ, ejaakɛ miikɛɛ nyɛ akɛ, kɛjɛ amrɔ nɛɛ kɛyaa lɛ, minuŋ wein ko dɔŋŋ kɛyashi Nyɔŋmɔ Maŋtsɛyeli lɛ baaba.” (Luka 22:17, 18) Esa akɛ bɔfoi lɛ ana faŋŋ akɛ egbele lɛ eshɛ etã.\nBe ni amɛyeɔ Hehoo niyenii lɛ, nɔ ko ni akpaaa gbɛ ba. Yesu te shi ni ejie etade nɔhaanɔi lɛ eshwie shi ni ekɔ papam. No sɛɛ lɛ eyɛ nu ewo okpolu ko ni bɛŋkɛ lɛ lɛ mli. Eji mɔ ni abato lɛ gbɔ lɛ sɔ̃ akɛ ehã afɔ egbɔi lɛ anaji ahe ahã amɛ, ni bei pii lɛ mɔ ni ahãa efeɔ enɛ ji tsulɔ ni yɔɔ shĩa lɛ. (Luka 7:44) Amrɔ nɛɛ jeee mɔ ko ŋɔɔ amɛyato lɛ, no hewɔ lɛ, Yesu diɛŋtsɛ ŋɔ hegbɛ lɛ ni efɔ amɛnaji ahe ehã amɛ. Kulɛ, bɔfoi lɛ ateŋ mɔ fɛɛ mɔ baanyɛ aŋɔ hegbɛ lɛ ni efee nakai, shi amɛfeee. Ani eeenyɛ efee akɛ bei yɛ amɛteŋ lolo? Bɔ fɛɛ bɔ ni ji lɛ, be ni amɛna akɛ Yesu miifɔ amɛnaji ahe lɛ, amɛhiɛ gboi waa.\nBe ni eshɛ Petro nɔ ni abaafɔ enaji ahe lɛ, ekpɛlɛɛɛ, ekɛɛ: “Ofɔŋ minaji ahe kɔkɔɔkɔ.” Yesu hã lɛ hetoo akɛ: “Kɛ́ mifɔɔɔ onaji ahe lɛ, obɛ gbɛfaŋnɔ ko yɛ miŋɔɔ.” Simon Petro kɛɛ lɛ akɛ: “Nuŋtsɔ, kaafɔ minaji ahe pɛ, shi moŋ fɔ miniji kɛ miyitso hu he.” Yesu kɛɛ lɛ akɛ: “Mɔ fɛɛ mɔ ni eju ehe lɛ, hefɔflɔmɔ he ehiaaa lɛ akɛ ja enaji ahe fɔmɔ kɛkɛ, ejaakɛ ehe tse kɛmɔ shi. Ni nyɛ lɛ, nyɛhe tse, shi jeee nyɛ fɛɛ.”​—Yohane 13:8-10.\nYesu fɔ mɛi 12 lɛ fɛɛ naji ahe, ní Yuda Iskariot hu fata he. Be ni Yesu kɔlɔ etade nɔhaanɔi lɛ ewo lɛ, ebata okpɔlɔ lɛ he ekoŋŋ ni ebi bɔfoi lɛ akɛ: “Ani nyɛnuɔ nɔ ni mifee mihã nyɛ nɛɛ shishi? Nyɛtsɛɔ mi ‘Tsɔɔlɔ,’ kɛ ‘Nuŋtsɔ,’ ni nyɛsane ja, ejaakɛ nakai ji mi. No hewɔ lɛ, kɛji mi, ni miji Nuŋtsɔ kɛ Tsɔɔlɔ lɛ, mifɔ nyɛnaji ahe lɛ, esa akɛ nyɛ hu nyɛfɔfɔɔ nyɛteŋ mɔ fɛɛ mɔ naji ahe. Ejaakɛ mifee nɔkwɛmɔnɔ mihã nyɛ, koni bɔ ni mifee mihã nyɛ lɛ, nyɛ hu nyɛfee nakai nɔŋŋ. Lɛɛlɛŋ, lɛɛlɛŋ, miikɛɛ nyɛ akɛ, nyɔŋ efeee enuŋtsɔ, asaŋ mɔ ni atsu lɛ lɛ, efeee mɔ ni tsu lɛ lɛ. Kɛji nyɛle nibii nɛɛ ni nyɛkɛtsu nii lɛ, nyɛyɛ miishɛɛ.”​—Yohane 13:12-17.\nEnɛ ji heshibaa nifeemɔ ko ni sa waa ni esa akɛ akase! Esaaa akɛ Yesu sɛɛnyiɛlɔi lɛ taoɔ klɛŋklɛŋ gbɛhei, kɛsusumɔ akɛ amɛhe yɛ sɛɛnamɔ ni esa akɛ asɔmɔ amɛ. No najiaŋ lɛ, esa akɛ amɛkase Yesu nɔkwɛmɔnɔ lɛ, jeee kɛtsɔ mɛi anaji ahe fɔmɔ nɔ, shi esa akɛ amɛjɛ heshibaa mli amɛsɔmɔ mɛi krokomɛi ni amɛkwɛɛɛ hiɛiaŋ.\nBe ni ayeɔ Hehoo niyenii lɛ, mɛni Yesu kɛɛ bɔfoi lɛ kɛtsɔɔ akɛ egbele lɛ eshɛ etã?\nMɛni hewɔ bɔfoi lɛ kpaaa gbɛ akɛ Yesu baafɔ amɛnaji ahe lɛ?\nMɛni Yesu tsɔ nifeemɔ ni baa shi, ni ji ebɔfoi lɛ anaji ahe ni efɔ lɛ nɔ etsɔɔ amɛ?\nMɛni Yesu tsɔɔ Petro yɛ eshaifaa he? Mɛni Yesu fee kɛtsɔɔ akɛ ekɛ Petro he efa lɛ?\nKɛmaje Mɔ Ko Kɛmaje Mɔ Ko Etsɔɔ Bɔ ni Abaa He Shi yɛ Enaagbee Hehoo lɛ Nɔ\njy yitso 116 bf. 268-269